Ylipormestari ja pitkäaikainen poliittinen vaikuttaja Raimo Ilaskivi arvioi, että tasavallan presidentti Sauli Niinistöllä saattaa olla nyt käsissään ”kultainen avain kriisitilan ratkaisun oveen” liittyen Venäjän ja länsimaiden suhteisiin.

Ilaskivi viittaa Ilta-Sanomien juttuun, jossa on haastateltu Venäjän suurlähettilästä Alexander Rumyantsevia.

- Silmäni revähtivät selälleen: Suurlähettilään mukaan Venäjän presidentti Vladimir Putin on valmis tulemaan Suomeen: kutsu kuitenkin puuttuu, Ilaskivi kirjoittaa Puheenvuorossa.

Ilaskivi toteaa, että vaikka hän ei ole kuulunut presidentti Urho Kekkosen sisäpolitiikan suurin ihailijoihin, hän antaa Kekkoselle tunnustusta Etyk-kokouksen aikaansaamisesta. Ilaskiven mielestä Niinistöllä on nyt samanlainen sauma.

- Suomelle on annettu niin sanottu tuhannen taalan paikka - sanokoot sitten suomettumista pelkäävät asiasta mitä tahansa. Vähin saavutettava on tietenkin mielipiteitten vaihto ja niitten saattamien kaikkien osapuolten tietoon - auttamaan ratkaisujen löytämistä. Paras tulos olisi uuden Etyk-hengen löytäminen, tiekartan piirtäminen kriisitilan ratkaisulle, niin Ukrainan osalta kuin pakotepolitiikasta luopumisenkin suhteen, Ilaskivi kirjoittaa.

Niinistö on tavannut Putinin nykykriisin aikana kahdesti. Pääministeri Alexander Stubb on kertonut, että hänen suhteensa Venäjän-kollegaan on jäädytetty kriisin takia, mutta sama ei koske presidenttiä.

–Me olemme siinä mielessä onnellisessa tilanteessa Suomessa, että meidän perustuslaki, jossa on paljon valuvikoja, on jättänyt ainakin yhden hyvän valuvian. Tasavallan presidentti, joka ei vastaa Suomen EU-politiikasta, hänelle annetaan vähän enemmän vapauksia. Veikkaanpa, että hän pystyy keskustelemaan vähän vapaammin ja tapaamaan vähän vapaammin, Stubb kertoi marraskuussa.